ΚΑΝΟΝΙΣΜΟΣ (ΕΚ) αριθ. 1662/1999 ΤΗΣ ΕΠΙΤΡΟΠΗΣ

της 28ης Ιουλίου 1999

για την τροποποίηση του κανονισμού (ΕΟΚ) αριθ. 2454/93 για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα(1), όπως τροποποιήθηκε τελευταία από τον κανονισμό (ΕΚ) αριθ. 955/1999 του Ευρωπαϊκού Κοινοβουλίου και του Συμβουλίου(2), και ιδίως το άρθρο 249,

Εκτιμώντας:

(1) ότι ο κανονισμός (ΕΟΚ) αριθ. 2454/93 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 502/1999(4), προβλέπει περιπτώσεις όπου μετά από απόφαση της Επιτροπής είναι δυνατόν να παρέχονται άδειες απλοποιημένων διαδικασιών του καθεστώτος της τελειοποίησης προς επανεξαγωγή· ότι θα πρέπει να τροποποιηθεί η διαδικασία χορήγησης της άδειας που επιτρέπει τη διευκόλυνση των καθορισμένων ρευμάτων τριγωνικών συναλλαγών των οποίων ο προβλεπόμενος αριθμός εξαγωγών είναι αρκετά σημαντικός·

(2) ότι η προσωρινή εισαγωγή μέσων μεταφοράς πρέπει να ανταποκρίνεται στις ανάγκες του τουρισμού στις περιφέρειες της Κοινότητας που εξαρτώνται από τη συγκοινωνιακή υποδομή τρίτης χώρας·

(3) ότι είναι σκόπιμο να διευρυνθεί ο κατάλογος του παραρτήματος 87 για ορισμένα υλικά από PVC προς μεταποίηση σε οθόνες για προβολές·

(4) ότι ο κανονισμός (ΕΟΚ) αριθ. 2454/93 θα πρέπει να τροποποιηθεί ανάλογα·

(5) ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του τελωνειακού κώδικα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2454/93 τροποποιείται ως ακολούθως:

1. Στο άρθρο 601, η παράγραφος 6 αντικαθίσταται από το ακόλουθο κείμενο: "6. Όταν περισσότερα από ένα κράτη μέλη ενδιαφέρονται για την ομαδοποίηση των προκαταβολικών εξαγωγών, εφαρμόζεται, τηρουμένων των αναλογιών, η διαδικασία που προβλέπεται στο άρθρο 556 παράγραφος 2."

2. Στο άρθρο 719 παράγραφος 11 προστίθεται το ακόλουθο στοιχείο δ): "δ) σε γενικές ή μεμονωμένες περιπτώσεις άλλες απ' αυτές που αναφέρθηκαν στα στοιχεία α), β) και γ), οι τελωνειακές αρχές μπορούν να επιτρέπουν σ' ένα φυσικό πρόσωπο εγκατεστημένο στο τελωνειακό έδαφος της Κοινότητας να χρησιμοποιεί όχημα που ανταποκρίνεται στις προϋποθέσεις που αναφέρθηκαν στην παράγραφο 3 στοιχείο γ) και που έχει μισθωθεί, εκτός του εν λόγω εδάφους, δυνάμει γραπτού συμβολαίου. Η άδεια αυτή υπόκειται στον όρο ότι οι χώρες στις οποίες τα οχήματα έχουν μισθωθεί και ταξινομηθεί επιτρέπουν την προσωρινή εισαγωγή κάτω από παρόμοιες συνθήκες οχημάτων που έχουν μισθωθεί και ταξινομηθεί στο τελωνειακό έδαφος της Κοινότητας.

Το όχημα πρέπει να επανεξαχθεί ή να παραδοθεί σε μια επιχείρηση μίσθωσης εγκατεστημένη στο τελωνειακό έδαφος της Κοινότητας με σκοπό τη μεταγενέστερη επανεξαγωγή του εντός οκτώ ημερών από την έναρξη ισχύος του συμβολαίου. Το συμβόλαιο πρέπει να επιδεικνύεται σε κάθε ζήτηση των τελωνειακών αρχών."

3. Το παράρτημα 87 τροποιείται σύμφωνα με το παράρτημα, του παρόντος κανονισμού.

Άρθρο 2

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 28 Ιουλίου 1999.

Για την Επιτροπή

Mario MONTI

Μέλος της Επιτροπής

(1) ΕΕ L 302 της 19.10.1992, σ. 1.

(2) ΕΕ L 119 της 7.5.1999, σ. 1.

(3) ΕΕ L 253 της 11.10.1993, σ. 1.

(4) ΕΕ L 65 της 12.3.1999, σ. 1.

ΠΑΡΑΡΤΗΜΑ

Το ακόλουθο σημείο προστίθεται στο παράρτημα 87 του κανονισμού (ΕΟΚ) αριθ. 2454/93: ">ΘΕΣΗ ΠΙΝΑΚΑ>"